Screenshot: YouTube

RATNI zapovjednik Armije Bosne i Hercegovine Sefer Halilović ocijenio je kako je sasvim moguć novi oružani sukob u BiH ukoliko vlasti Republike Srpske ustraju u nakani provedbe referenduma, najavljenog za 25. rujna, unatoč zabrani Ustavnog suda BiH.



U razgovoru, kojega je u ponedjeljak navečer emitirala komercijalna sarajevska televizija TV 1, Halilović je izjavio kako bi se provedbom referenduma predsjednik RS-a Milorad Dodik "opasno približio crvenoj crti" koja znači kraj Daytonskog sporazuma.



Referendum bi, smatra Halilović, označio demontiranje sporazuma kojim je 1995. okončan troipolgodišnji rat u BiH, a time bi ujedno nastupilo pravno stanje kakvo je bilo na snazi prije toga.



"Mi se tada vraćamo na Republiku BiH", kazao je Halilović, koji je 1992. i 1993. obnašao dužnost načelnika Glavnog stožera Armije BiH, a sada je lider Bosanskohercegovačke patriotske tranke (BPS).



Razlika u odnosu na tadašnje i sadašnje vrijeme je, kako je istaknuo, to što više nema JNA, a Srbija nije u prilici pomagati bosanske Srbe kako je to činila u vrijeme vladavine Slobodana Miloševića, nema više dogovora "Tuđman-Milošević o podjeli Bosne", a i Crna Gora se izdvojila.



"Republika Srpska se po svim parametrima može održati deset do petnaest dana u nekom sukobu", ocijenio je umirovljeni general Armije BiH.



Dodiku je uputio apel da se razgovara ako treba i stotinu godina umjesto da se ratuje, no istodobno je poručio kako bi predsjedniku RS moralo biti jasno da pokušaj cijepanja BiH "neće proći s mirom".



Bivši načelnik Glavnog stožera Armije BiH odgovorio je potvrdno na pitanje postoji li dovoljno ljudi u BiH na svim stranama koji su spremni ponovno ratovati.



Cijelu priču o referendumu Halilović je opisao kao izvrsnu predizbornu temu kojom je Dodik praktično matirao oporbu u entitetu uoči općinskih izbora u BiH, zakazanih za 2. listopada.



